Vaardighede | Afrikaanse Taalmuseum en -monument
Artikels & bronne
'Van Konsep tot Gestalte' boekie
Maak 'n skenking | Give a donation
Bly op hoogte: Teken in | Stay informed: Subscribe
Tag Archives: Vaardighede
Kursus sal nóg boekdele spreek oor herstelwerk
Friday, 16 August 2019 11:27
Written by Taalmonument
Taalmonument bied gevorderde klasse oor boekherstel en -bindery
Kort op die hakke van 'n hoogs suksesvolle inleidende kursus oor die herstel van boeke, bied die Afrikaanse Taalmuseum en -monument (ATM) in die Paarl weer 'n kursus, met die fokus op gevorderde tegnieke soos leerbind- en bladgoudwerk, vanaf 28 tot 30 Oktober 2019 aan. Die boekherstelspesialis George Wentzel se kursus is geskik vir beginners én deelnemers wat reeds basiese boek- en papierherstelwerk onder die knie het. Wentzel, 'n gekwalifiseerde meesterboekbinder met meer as 45 jaar se ondervinding, het voorheen in die Nasionale Biblioteek van Suid-Afrika se boekbewaringsafdeling gewerk. Sy passie is om hierdie skaars vaardigheid te onderrig en hy het al meer as 40 rampbestuur- en boekbindwerkwinkels oor die land aangebied.
Tydens die tweetalige driedagkursus sal deelnemers onder meer drie boeke maak, Solanderbokse bou, stikwerk van bladsye doen en baie meer oor boekherstelwerk leer. Ingesluit is basiese konsepte, werksprosedures asook demonstrasies van en praktiese oefeninge in skutblaaie, boekbindwerk, leerbindwerk, omhulsel afronding en bladrugsteun.
Die kursus kos R1 750 per persoon wat 'n sertifikaat van bywoning en 'n stel basiese gereedskap insluit. Dit vind daagliks van 09:00 tot 16:00 in die Besoekersentrum se konferensielokaal by die by die Taalmonument plaas. Koffie en tee is ingesluit, maar deelnemers moet vir hul eie middagete sorg of van die koffiewinkel gebruik maak.
"Dit was professioneel, pret en uitstekend," het een deelnemer, Elsette Strachan, rakende die inleidende kursus in Julie 2019 gesê. "Ek het veral die praktiese sessies geniet en 'n nuwe vaardigheid verkry," het 'n ander deelnemer, Slindokuhle Tshisevhe, bygevoeg. Die 16 deelnemers het almal vir Wentzel uitgesonder as 'n besonder dinamiese en plesierige aanbieder.
Vir besonderhede en besprekings, kontak Jeffrey Pietersen by 021 872 3441 of stuur 'n e-pos na bemarking2@taalmuseum.co.za. Sien meer oor die vorige kursus op die Taalmonument se webtuiste en Facebook-blad.
Die ATM bied jaarliks 'n reeks kursusse en werkswinkels aan wat fokus op die ontwikkeling van basiese vakkundige vaardighede. Vanjaar se program sluit onderwerpe soos argivering, taaltoerisme en stersirkelsfotografie in. Voorstelle vir bykomende werkswinkels oor soortgelyke onderwerpe is welkom. Sien www.taalmonument.co.za vir meer en volg hulle op Facebook vir al die ander opwindende geleenthede wat by die Taalmonument plaasvind.